भाशा गी बरतने आस्तै जरूरी उपकरण न-मूंह् ते कन्न। जद् के लिपि आस्तै जरूरी उपकरण अक्ख ऐ। भासा सार्वजनिक सम्पत्ति ऐ जद् के लिपि दा ज्ञान बड़े घट्ट लोकें गी होंदा ऐ। निरक्षर लोक भाशा ते जानदे न पर लिपि गी नेईं। भाशा गी सिक्खना सैह्‌ज ऐ। जद् के, लिपि गी सिक्खना भाशा दे मकाबले च मुश्कल। भाशा दी बरतून न्हेरे च बी कीती जाई सकदी ऐ। पर, लिपि आस्तै लोऽ दा होना जरूरी ऐ। भाशा दी बरतने आह्‌ले बोलदे बल्लै केईं बारी रुकदे ते अटकदे न। मनासब शब्दें दे चनांऽ आस्तै बोलने आह्‌ले गी एह् मुश्कल औंदी ऐ। केईं बारी सुनने आह्‌ले आस्तै एह् अटकना नागबार बी होई जंदा ऐ। थथेआने आह्‌ले लोकें दा ते अक्सर मजाक बनदा ऐ। पर, लिपि गी बरतने आह्‌ला इस मुश्कल कोला बची जंदा ऐ। उसी लिखत रुपै गी सोआरने आस्तै काफी समां मिली जंदा ऐ।